Saksassa äärioikeistolaisen ryhmän jäsenet ovat suunnitelleet samantyyppistä moskeijaiskua kuin Uudessa-Seelannissa nähtiin viime vuonna, kertovat saksalaisviestimet.

Viime vuoden maaliskuussa 51 ihmistä kuoli kahdessa hyökkäyksessä moskeijoihin Christchurchin kaupungissa Uudessa-Seelannissa.

Saksalaislehdet Bild ja Der Spiegel kertovat, että 12 äärioikeistolaisen ryhmän jäsentä pidätettiin perjantaina. Heidän tarkoituksenaan oli hyökätä automaattiaseiden kanssa moskeijoihin rukousaikoina.

Ryhmän oletettu johtaja on ollut viranomaisten seurannassa. Hän oli selostanut yksityiskohtaiset suunnitelmat rikoskumppaneilleen edeltävällä viikolla järjestetyssä tapaamisessa.

Saksalaislehtien mukaan viranomaiset saivat tiedon suunnitelmista henkilöltä, joka oli soluttautunut ryhmään. Virkavalta teki yllätysiskuja, joiden tarkoituksena oli selvittää, onko epäillyillä jo aseita tai muita tarvikkeita, joita voitaisiin käyttää hyökkäyksessä.

Saksalaisviranomaiset ovat lisänneet maan äärioikeiston tarkkailua muun muassa lokakuisen Hallen synagogaiskun jälkeen. Alle kolmekymppinen mies ampui Hallessa kaksi ihmistä lokakuun alussa. Ennen ampumista mies oli yrittänyt rynniä synagogaan. Hän on myöntänyt, että teolla oli antisemitistinen ja äärioikeistolainen motiivi.

Lue myös:

Saksan synagogaiskijä julkaisi teostaan videon – iskua ennakoitiin jo viikko sitten juutalaisvastaisessa manifestissa

Uudessa-Seelannissa terrori-isku, kahdessa moskeijassa ammuskeltiin – 28-vuotias australialaismies sai murhasyytteen veriteosta

Lähteet: AFP